Landbrugssektoren er, efter energisektoren, verdens næststørste udleder af klimagasser. Derfor er fødevarer et helt centralt sted at sætte ind for at nedsætte klimabelastningen.

En af de største klimaudfordringer er den globalt voksende kødproduktion. Alene i Danmark går 80 procent af vores opdyrkede land til foderproduktion. Samtidig importerer vi årligt to millioner ton sojafoder fra Sydamerika. Dyrkningen af det beslaglægger et afryddet skovareal, der er større end Sjælland. Så udover CO2-udledningen har kødproduktionen massiv indvirkning på skovafrydning, jordbrug og tab af biodiversitet.



Danskernes madforbrug har et større klimaaftryk end den enkeltes forbrug af el, varme, benzin og diesel tilsammen (Klimavenlig kost, Concito, 2016). Så det mest effektive, og relativt enkle indgreb, man kan lave for at reducere landbrugets CO2-udledninger, er at spise mindre kød. Selv en begrænsning af kødindtaget vil gøre en stor forskel.